text: Terrorangreb betød skærpet sikkerhed ved royalt besøg 
  04 juni 2017 kl. 19.53
  Dronningen og flere ministre troppede søndag op til gudstjeneste i Haderslev. Her var politiet og PET ekstra opmærksomme på sikkerheden efter terroren i London. 
  Gejstlige og verdslige gæster fejrede Reformationens 500 års jubilæum i Haderslev Pinsedag. Med så fint besøg var der stor fokus på sikkerheden - ikke mindst efter terrorangrebet i London i aftes, hvor syv mennesker mistede livet midt på gaden.
  -Jeg vil mene, det er en trussel, man skal tage alvorligt altid. Det kan ske hos os eller vores nabolande, siger Allan Dalager, der er indsatsleder ved Syd- og Sønderjyllands Politi, til TV SYD.
  Ved dagens reformationsgudstjeneste  har der aldrig været så mange prominente personer samlet i byen på samme tid. Det betød markant øget sikkerhed: 
  -Sikkerhedsopbuddet er på den størrelse, vi vurderede, det krævede for at passe på folk, siger Allan Dalager. 
  Vejene var spærret af med beton, og overalt så man uniformerede betjente, herrer i sorte jakker og mænd i fitnesstøj med øresnegle. Politi et var hentet ind fra flere politikredse, mens PET var hovedansvarlig for sikkerheden.
  -Vi taler sammen med PET og ud fra det, bygger vi dagen op som i dag, siger Allan Dalager. 
  Gudstjenesten forløb efter planen, og der var ro og orden blandt de mange fremmødte.
  